Chandermohan.Sharma@timesgroup.com मराठी फिल्म इंडस्ट्री में अपनी खास पहचान बनाने और बॉक्स ऑफिस पर कई सुपर हिट फिल्म देने के बाद निशिकांत कामत ने कम ही वक्त में बॉलिवुड में भी अपनी खास पहचान बना ली है, बॉलिवुड में कामत के निर्देशन में बनी पिछली फिल्मों मुंबई मेरी जान, फोर्स और दृश्यम ने बॉक्स आफिस पर औसत से अच्छा बिजनस किया। जॉन एक बार फिर कामत के निर्देशन में इस फिल्म में जबर्दस्त दिल दहला देने वाले बेहतरीन गजब ऐक्शन सीन्स करते नजर आएंगे, जॉन पर फिल्माए यहीं ऐक्शन सीन्स इस फिल्म की सबसे बडी यूएसपी है। जॉन ने इन ऐक्शन सीन्स को असरदार करने के मकसद से विदेशी ट्रेनर से करीब एक महीने तक मार्शल आर्ट (सियाट) की खास ट्रेनिंग भी ली। कामत के निर्देशन में बनी यह फिल्म कोरियन फिल्म द मैन फ्रॉम नोवेयर से पूरी तरह से प्रेरित है, 2010 में रिलीज हुई इस कोरियन फिल्म ने बॉक्स आफिस पर वर्ल्डवाइड बेहतरीन बिजनेस किया। वैसे अगर जॉन की बात करें तो उन्हें शायद डार्क सब्जेक्ट और कोरियन फिल्म के रीमेक में काम करना कुछ ज्यादा ही पसंद है, करीब दस साल पहले भी जॉन ने संजय गुप्ता के निर्देशन में बनी फिल्म जिंदा में लीड किरदार निभाया, जिंदा भी कोरियन फिल्म ओल्ड बॉय की सीन टू सीन कॉपी थी, अब यह बात अलग है कि जहां ओल्ड बॉय ने दुनिया भर में जबर्दस्त कामयाबी हासिल करने के साथ साथ बॉक्स ऑफिस पर बेहतरीन बिजनस करने के साथ-साथ 28 अवॉर्ड भी अपने नाम किए, वहीं जिंदा बॉक्स ऑफिस पर कुछ खास नहीं कर पाई। जॉन स्टारर इस फिल्म को सेंसर ने अडल्ट सर्टिफिकेट के साथ पास किया है, इसकी वजह शायद फिल्म में जॉन पर फिल्माएं कुछ ऐसे ऐक्शन स्टंट सीन है जो कमजोर दिल वालों और बच्चों को विचलित कर सकते है। कहानी: इस फिल्म की कहानी कबीर उर्फ रॉकी हैंडसम (जॉन अब्राहम), रूशीदा (श्रुति हासन) और छोटी बच्ची नाओमी (दिया) के इर्द-गिर्द घूमती है। कबीर अपना अतीत भुलाकर अब गोवा में नई जिंदगी शांति और खामोशी के साथ गुजार रहा है। कबीर के पड़ोस में ही एक छोटी सी प्यारी लडकी नाओमी रहती है, नन्हीं नाओमी कबीर को रॉकी हैंडसम कहकर बुलाती है। अचानक एक दिन नाओमी का किडनैप हो जाता है, यहीं से कहानी में टर्निंग प्वाइंट आता है और कहानी में मानव तस्करों और अंगों की खरीद-फरोख्त के धंधे का खुलासा होता है। अब कबीर उर्फ रॉकी की जिंदगी का मकसद नाओमी को किडनैपर की गिरफ्त से छुड़ाना है, लेकिन यह इतना आसान भी नहीं है क्योंकि नाओमी को किडनैप करने वाले गिरोह तक पहुंचना आसान नहीं। फिल्मी खबरें पढ़ें फेसबुक पर, लाइक करें Nbt Movies ऐक्टिंग : कबीर उर्फ रॉकी के किरदार में जॉन अब्राहम ने बेहतरीन ऐक्टिंग की है, फिल्म में जॉन पर फिल्माएं एक्शन सीन्स की तुलना हॉलिवुड फिल्मों के एक्शन सीन्स के साथ की जा सकती है, जॉन ने अपने किरदार को असरदार बनाने के लिए विदेशी ट्रेनर से करीब एक महीने की एक खास मार्शल आर्ट की ट्रेनिंग भी ली, ऐक्शन के अलावा कुछ भावुक सीन में भी जॉन ने अच्छी ऐक्टिंग की है। नाओमी के रोल में बेबी दीया ने अपने किरदार को पॉवरफुल बनाने के लिए मेहनत की है। फिल्म में जॉन की वाइफ बनी श्रुति हासन को बेशक फिल्म में कम फुटेज मिली, लेकिन उनका रोल कहानी का अहम और टर्निंग पॉइंट है, इस बार डायरेक्टर निशिकांत कामत ने भी फिल्म में विलेन के किरदार को असरदार ढंग से निभाया है। देखें ट्रेलर-  डायरेक्शन: ऐसा लगता है कामत ने इस फिल्म को साउथ कोरियन फिल्म की तर्ज पर बनाने की कोशिश की है, यही वजह है कि स्क्रिप्ट और किरदारों पर ज्यादा ध्यान देने की बजाएं कामत ने फिल्म के ऐक्शन स्टंट सीन्स को हॉलिवुड स्टाइल में पेश किया है, फिल्म के ऐक्शन सीन्स और कैमरा ऐंगल पर कामत ने अच्छा काम किया है, अगर कामत इस प्रॉजेक्ट को शुरू करने से पहले स्क्रिप्ट में मल्टिप्लेक्स कल्चर और जेन एक्स की पसंद को ध्यान में रखकर कुछ बदलाव करते तो सब्जेक्ट में ताजगी का पुट भी नजर आता, लेकिन कमजोर स्क्रिप्ट के चलते फिल्म की कहानी अस्सी और नब्बे के दौर में बनी फिल्मों के क्लाइमेक्स की याद दिलाती है। संगीत: श्रेया घोषाल का गाया गाना रहनुना पहले से कई म्यूजिक चार्टस में टॉप फाइव में शामिल है, अंकित तिवारी की आवाज में अल्फाजों की तरह और बॉम्बे रॉकर्स का गाना रॉक द पार्टी भी म्यूजिक लवर्स की जुबां पर पहले से है। क्यों देखें: अगर जॉन के पक्के फैन है तो अपने चहेते स्टार को इस बार हॉलिवुड फिल्मों की तरह ऐक्शन सीन्स करते देख आपके पैसे वसूल हो जाएंगे, बेबी दीया की असरदार एक्टिंग, बेहतरीन कैमरावर्क के साथ साथ गोवा पूणे की नयनाभिराम लोकेशन आपको पसंद आएगी, फैमिली क्लास और टोटली मुंबइयां मसाला फिल्मों के शौकीनों को रॉकी हैंडसम से मिलना अपसेट कर सकता है। कलाकार: जॉन अब्राहम, श्रुति हासन, बेबी दीया, नतालिया कौर, निशिकांत कामत और शरद केलेकर, आइटम नंबर नूरा फतेरी, निर्माता : सुनील खेत्रपाल, जॉन अब्राहम, निर्देशक : निशिकांत कामत, गीत : सचिन पाठक, सागर संगीत : अंकित तिवारी, सनी बावरा, इंद्र बावरा, सेंसर सर्टिफिकेट : अडल्ट, अवधि : 125 मिनट